“سید ھاشمی”
 نبشتہ کار؛ واجہ ایم شکاری،
(21 اپریل ءَ دنیگا گپڑے روچ ھست بلے من ءَ اوپار نہ روت)
واااہ اڑے سید مروچی تو گیشتریں بلوچ راج ءِ دل ءَ زندگ ئے ❤
 اینچک ادارہ، وانگجاہ ، دَگ ، کوچہ ءُ دمک کہ سید ءِ نام ءَ جوڑ بوتگ کسّی نام ءَ جوڑ نہ بوتگ ،
 مروچی واتساپ ءُ پیسبک ءِ دیواناں یا ھاسی پروپایلاں اینچک اکس کہ سید ءِ جتگ، کسّی نہ جتگ.
 سید ءَ زر نہ داتگ ءُ کس وتی راہ ءَ نیارتگ ، آ وَ گریبے بوتگ،
 بلکیں آ وھد ءِ بازیں مردمے ءَ گوں سید ءَ گپ نہ جتگ ، بلے گوں وتی زبان ءَ یک انچیں دلپھکیں مِھرے بوتگ ئِے کہ مجنون پہ لیلا ءَ بوت کنت چوش نہ بوتگ.
 ءُ دومی جْوانی واجہ ءِ اے بوتگ کہ واجہ ءَ دین ءُ نیکراہ ھجبر ایر نہ جتگ، چوش کہ دین ءِ ایر جنگ ءَ مردم بازینے ءِ دلاں در کیت!! (ھیالداری بہ کن اِت)
 واجہ الی ایسا یکجاھے “جی آر ملا ءِ کلیات” ءَ نبیس اِیت کہ 1974 ءَ لچہ گْوشی ءِ مراگشے کراچی ءَ ٹھینگ بوت ،
 مگرب ءَ پیسر واجہ جی آر ملا آتک ءُ وتی لچہ ئِے ونت ءُ مھلوک ءَ گوں چاپاں سر ءَ زُرت (جاہ ئِے وش بات )
 جی آر ملا ءَ کہ وتی لچہ ونت ءُ ایر کپت مگرب ءِ بانگ بوتگ،
 سید ءَ مگرب ءِ نماز ونت ءُ شُت تلّو ءِ سر ءَ وتی اے لچہ ئِے ونت:
 “بیا پد ءَ شتکیں تلارانی دلاں دِرّاں کن ایں “
 گرانبھائیں دوستی ءُ مِھراں پد ءَ ارزاں کن ایں”
 دیمتر ءَ واجہ الی ایسا نبیس اِیت کہ آ وڑ ءَ کہ واجہ گوں چاپاں داد دیگی اَت آ وڑ ءَ داد دیگ نہ بوت.
 بلے دلپھکی ءُ راستی وتی رنگ ءَ پیش دار اِیت.
 مروچی ماں راج ءِ دل ءَ سید ءِ بالاد ءَ بہ چار اِت.
ایم شکاری